KOMMISSIONENS GENNEMFØRELSESAFGØRELSE
af 28. november 2011
om bemyndigelse af Rumænien til at anvende en tilnærmelsesvis vurdering ved beregning af grundlaget for de egne momsindtægter
(meddelt under nummer K(2011) 8627)
(Kun den rumænske udgave er autentisk)
(2011/777/EU, Euratom)
EUROPA-KOMMISSIONEN HAR -
under henvisning til traktaten om Den Europæiske Unions Funktionsmåde,
under henvisning til traktaten om oprettelse af Det Europæiske Atomenergifællesskab,
under henvisning til Rådets forordning (EØF, Euratom) nr. 1553/89 af 29. maj 1989 om den endelige ordning for ensartet opkrævning af egne indtægter hidrørende fra merværdiafgiften (1), særlig artikel 13,
efter høring af Det Rådgivende Udvalg for Egne Indtægter, og
ud fra følgende betragtninger:
(1)
I henhold til artikel 390b i Rådets direktiv 2006/112/EF af 28. november 2006 om det fælles merværdiafgiftssystem (2), ændret ved direktiv 2009/162/EU (3), kan Rumænien fortsætte med at fritage international personbefordring, som omhandlet i bilag X, del B, nr. 10, til direktivet. Disse transaktioner skal tages med i beregningen af grundlaget for de egne momsindtægter.
(2)
Rumænien har anmodet Kommissionen om bemyndigelse til at anvende en tilnærmelsesvis vurdering ved beregning af grundlaget for de egne momsindtægter, da landet ikke er i stand til at foretage en præcis beregning af grundlaget for de egne momsindtægter i forbindelse med de transaktioner, der er omhandlet i bilag X, del B, nr. 10, til direktiv 2006/112/EF. En sådan beregning vil kunne medføre en uberettiget administrativ byrde set i forhold til virkningerne af disse transaktioner for Rumæniens samlede momsindtægtsgrundlag. Rumænien er i stand til at foretage en beregning ved brug af en tilnærmelsesvis vurdering af denne kategori transaktioner. Rumænien bør derfor bemyndiges til at beregne grundlaget for de egne momsindtægter ved en tilnærmelsesvis vurdering i overensstemmelse med artikel 6, stk. 3, andet led, i forordning (EØF, Euratom) nr. 1553/89.
(3)
Af hensyn til gennemsigtigheden og retssikkerheden er det hensigtsmæssigt at begrænse bemyndigelsens gyldighed tidsmæssigt -
VEDTAGET DENNE AFGØRELSE:
Artikel 1
Rumænien bemyndiges med henblik på beregning af grundlaget for de egne momsindtægter til fra den 1. januar 2011 at anvende en tilnærmelsesvis vurdering for følgende kategori transaktioner, som er omhandlet i bilag X, del B, til direktiv 2006/112/EF.
Befordring af personer (punkt 10).
Artikel 2
Denne afgørelse anvendes fra den 1. januar 2011 til den 31. december 2015.
Artikel 3
Denne beslutning er rettet til Rumænien.
Udfærdiget i Bruxelles, den 28. november 2011.